I-yob 21
Luɔc I-yob kɛ jɛ
1
Kä cu I-yob jɛ loc i̱,
2
“Liɛŋɛ ruaacnikä agɔaa
ɛ jɛn bi ku la tɛ̈th
lɔaacdun ɔ kɛ ɣä.
3
Pa̱lɛ ɣä ɣöö latdä ruacdä,
kɛ kɔr kä min cä ruac,
kuɛ̈ɛ̈ ɣä dɔl.
4
Ɛn ruacdä /cä jɛ lat kɛ raan,
thilɛ mi dëë ɣä jak kä bit.
5
Kä guɛcɛ ɣä agɔaa a bia ro̱ŋ,
a bia thukun nhiɛt kɛ tetkun.
6
Kä mɔ cä jɛ car ɔ ɛn nɛmɛ,
la dualä ɛlɔ̱ŋ,
kä la lathɛ puɔ̱nydä.
7
Ɛŋu la jäny nɛy ti tekɛ dueer
kɛ tëk ɔ,
a cuɔpkɛ run ti ŋuan
kä dɔŋkɛ nikɛ buɔ̱m?
8
Kä te gaatkiɛn nhiamdiɛn
kä bi gaat gankiɛn
lɛ piith waaŋdiɛn.
9
Kä dho̱rkiɛn thilɛ riɛk
mi dual kɛ kɛ,
thilɛ riɛk mi no̱ŋ
Kuoth ɛ kɛ.
10
Kä ɣɔ̱ɔ̱kiɛn diaal tuɔ̱tkɛ kɛ,
kä di̱eth kɛ a thil thɔ̱a̱r.
11
La bä gaatkiɛn raar ce̱tkɛ
buɔ̱n deet mi wä kɛ ŋar.
12
Kä la ŋarkɛ pua̱tkɛ dɔ̱mpiny
kɛnɛ tuɔ̱ŋ kɛ yikyikni.
13
La thuɔ̱kɛ tëkdiɛn ni gɔɔyä,
kä li̱wkɛ nikɛ mal.
14
Kä la jio̱k kɛn Kuoth i̱,
‘Päl kɔ!
/Cakɔ jɛ go̱o̱r i̱ bakɔ
dupku ŋa̱c.
15
Ɛŋa ɛn Kuoth in leny buɔ̱mdɛ ti
diaal min dëë kɔ lätikä?
Kä ɛŋu mi bakɔ jek mi wakɔ
jɛ pal?’
16
Kä caar kɛn ɛ i̱ jekɛ gɔɔydiɛn
kɛ buɔ̱mdiɛn,
/cä luek nɛɛni ti jiäk
dëë liŋ.
17
“Kä ca lɛmbär raam mi jiäk
yieny nikä di̱?
Kä ci riɛk kɛ jek nikä di̱?
Kä ci Kuoth kɛ met däk
kɛ gakdɛ?
18
Kä cikɛ ce̱tnikɛ jil rɛy jiɔam,
nyoon mi lɔk thulɛ?
19
Kä ci wee i̱, ‘Li̱p Kuoth
dueerkiɛn gaatkiɛn.’
Akɛ culɛ kɛ, kɛ ɣöö bikɛ
jɛ kulɛ ŋa̱c.
20
Akɛ nɛ̈nkɛ da̱k kɛ wäŋkiɛn,
akɛ jëkɛ gak Kuoth in leny
buɔ̱mdɛ ti diaal.
21
Kä ɛŋu dëë kɛn ɛ ŋa̱c ɔ
kä dho̱rkiɛn tin ci kɛn
kɛ ba̱ny piny,
kɛ gua̱a̱th in ci ni̱n
teekädiɛn thuɔ̱k?
22
Kä tëë kɛ ram mi dëë Kuoth
ŋi̱eec,
kä ŋäcɛ jɛ i̱ ɛ Kuoth luk
naath ɔ amäni
tin luɔ̱thkɛ?
23
Ci ram kɛl kɔŋ li̱w nikɛ gɔɔy
pua̱a̱nydɛ,
kɛ ni̱n ti tɛ̈thkɛ lɔcdɛ
rɛy malä,
24
kä jɛn puɔth puɔnydɛ kɛ thiɔl.
Bum cɔ̱wkɛ ce̱tnikɛ
ta̱a̱ ŋuɛɛtädɛ.
25
Kä cu ram mi dɔ̱ŋ li̱w rɛy cucä
mi di̱i̱t,
/kenɛ tɛ̈th lɔaac met ŋa̱c.
26
Kä cua kɛ kony niɛ muun ɔ
kɛl ɔ,
kä cu rɛl kɛ cam
kɛn da̱ŋ rɛw.
27
“Nɛ̈nɛ jɛ ɣän ŋa̱cä min carɛ,
min bia ɣä moc duer kɛ jɛ.
28
Kä kɛ ɣöö laar yɛnɛ i̱,
‘Dhɔr kua̱r a nikä?
Kä dhɔr in cieŋ gua̱n dueeri
thi̱n a nikä?’
29
A /ka̱nɛ nɛy tin ja̱lkɛ duɔ̱ɔ̱p
ku thiec,
kä /ken yɛn tin ca lat
ɛ kɛn ku nhɔk,
30
ɛn ɣöö gua̱n dueeri pa̱lkɛ ni
jɛ kɛ cäŋ däkä,
kä la lua̱kɛ ni jɛ
kɛ cäŋ gaak?
31
Ɛŋa mi ci lät raam
mi jiääk kɔŋ lo̱k,
kä ɛŋa ci jɛ kɔŋ cuɔ̱l
lätkɛ mɔ?
32
Kä mɔ ca jɛ naŋ kɔ̱kädɛ mɔ,
la gaŋkɛ wi̱c muɔ̱ɔ̱ndɛ.
33
La päl mun lööli rɔ piny
puɔ̱ɔ̱nydɛ,
kä wä nɛy ti nyin ŋuan
guäth kunyädɛ.
34
Bia ɣä kulɛ com i̱di kɛ ruacdun
ɛ thil luɔt ɛ?
Kä tin cia lat kɛ
ti thil luɔt.”
